Ekojo Gwantɛŋi kɛ Abotiai (Mateo 25:​31-46) | Yesu Wala Shihilɛ\nYESU GBA GWANTƐŊI LƐ KƐ ABOTIAI LƐ AHE NƆKWƐMƆNƆ LƐ\nYesu yɛ Oliv Gɔŋ lɛ nɔ lolo, ni egba oblayei froi nyɔŋma lɛ kɛ talɛntai lɛ ahe nɔkwɛmɔnii lɛ egbe naa. Te ebaamu sane ni bɔfoi lɛ bi lɛ yɛ okadi ni tsɔɔ akɛ eba kɛ shihilɛ gbɛjianɔtoo lɛ naagbee lɛ he lɛ naa ehã tɛŋŋ? Ekɛ nɔkwɛmɔnɔ ko ni kɔɔ gwantɛŋi kɛ abotiai ahe lɛ mu naa.\nYesu je nɔkwɛmɔnɔ lɛ shishi ekɛɛ: “Kɛ́ gbɔmɔ Bi lɛ ba yɛ enunyam lɛ mli ni ŋwɛibɔfoi lɛ fɛɛ fata ehe lɛ, ebaata enunyam maŋtsɛ sɛi lɛ nɔ.” (Mateo 25:31) Yesu hã efee faŋŋ akɛ lɛ ji mɔ tuuntu ni nɔkwɛmɔnɔ lɛ kɔɔ ehe. Bei pii lɛ, etsɛɔ ehe akɛ “gbɔmɔ Bi lɛ.”​—Mateo 8:20; 9:6; 20:18, 28.\nMɛɛ be nɔkwɛmɔnɔ nɛɛ baaba mli? Ebaaba mli be ni Yesu ‘eba yɛ enunyam lɛ mli’ ni ŋwɛibɔfoi lɛ fata ehe ní ebata “enunyam maŋtsɛ sɛi lɛ nɔ” lɛ. Ewie yɛ gbɔmɔ Bi lɛ he momo akɛ ‘eeeba yɛ ŋwɛi atatui lɛ anɔ kɛ hewalɛ kɛ anunyam kpele’ ní ŋwɛibɔfoi fata ehe. Mɛɛ be enɛ baaba mli? Ebaaba mli yɛ “amanehulu lɛ sɛɛ nɔŋŋ.” (Mateo 24:29-31; Marko 13:26, 27; Luka 21:27) No hewɔ lɛ, nɔkwɛmɔnɔ nɛɛ baaba mli wɔsɛɛ, be ni Yesu baaba yɛ anunyam mli lɛ. Mɛni ebaafee kɛ́ eba?\nYesu wie akɛ: “Kɛ́ gbɔmɔ Bi lɛ ba lɛ, . . . abaabua jeŋmaji lɛ fɛɛ naa yɛ ehiɛ, ni ebaatsetsee mɛi kɛje mɛi krokomɛi ahe taakɛ tookwɛlɔ tseɔ gwantɛŋi kɛjeɔ abotiai ahe lɛ. Ni ekɛ gwantɛŋi lɛ baadamɔ eninejurɔ nɔ, shi abotiai lɛ ekɛ amɛ baadamɔ ebɛku nɔ.”​—Mateo 25:31-33.\nYesu wie gwantɛŋi ni hiɛ eba nyam ni yɔɔ Maŋtsɛ lɛ ninejurɔ nɔ lɛ ahe akɛ: “Kɛkɛ lɛ, Maŋtsɛ lɛ baakɛɛ mɛi ni damɔ eninejurɔ nɔ lɛ akɛ: ‘Nyɛbaa, nyɛ mɛi ni mi-Tsɛ ejɔɔ nyɛ, nyɛŋɔa Maŋtsɛyeli ni asaa ato nyɛ kɛjɛ be ni ato je lɛ shishi lɛ.’” (Mateo 25:34) Mɛni hewɔ gwantɛŋi lɛ ahiɛ eba nyam yɛ Maŋtsɛ lɛ hiɛ lɛ?\nMaŋtsɛ lɛ tsɔɔ nɔ hewɔ, ekɛɛ: “Hɔmɔ ye mi ni nyɛhã mi nɔ ko miye; kumai ye mi ni nyɛhã mi nɔ ko minu. Gbɔ ji mi ni nyɛhere mi hiɛmɛɛ; minyiɛ yayai ni nyɛwo mi atade. Mihe ye ni nyɛkwɛ mi. Awo mi tsuŋ ni nyɛbasara mi.” Be ni gwantɛŋi nɛɛ, ni ji “jalɔi lɛ” bi bɔ ni fee ni amɛfee nakai nibii kpakpai lɛ amɛhã lɛ lɛ, ehã amɛ hetoo akɛ: “Gbii abɔ ni nyɛfee nyɛhã minyɛmimɛi nɛɛ ateŋ mɛi bibii fe fɛɛ lɛ ateŋ mɔ kome lɛ, mi nɔŋŋ nyɛfee nyɛhã lɛ.” (Mateo 25:35, 36, 40, 46) Jeee ŋwɛi amɛfee nibii kpakpai nɛɛ yɛ ejaakɛ mɛi ahe yeee ni hɔmɔ hu yeee mɛi yɛ ŋwɛi. Nibii kpakpai ni amɛfee amɛhã Kristo nyɛmimɛi lɛ yɛ shikpɔŋ lɛ nɔ lɛ ahe Maŋtsɛ lɛ wieɔ lɛ.\nNi abotiai lɛ ni yɔɔ ebɛku nɔ lɛ hu? Yesu wie amɛhe akɛ: “Kɛkɛ lɛ, [Maŋtsɛ lɛ baakɛɛ] mɛi ni yɔɔ ebɛku nɔ lɛ akɛ: ‘Nyɛjea minɔ nyɛyaa, nyɛ mɛi ni alomɔ nyɛ, nyɛyaa naanɔ la ni asaa ato Abonsam kɛ ebɔfoi lɛ mli. Ejaakɛ hɔmɔ ye mi ni nyɛhãaa mi nɔ ko maye; ni kumai ye mi ni nyɛhãaa mi nɔ ko manu. Gbɔ ji mi ni nyɛhereee mi hiɛmɛɛ; minyiɛ yayai ni nyɛwooo mi atade; mihe ye ni awo mi tsuŋ, shi nyɛkwɛɛɛ mi.’” (Mateo 25:41-43) Kojomɔ nɛɛ sa abotiai lɛ, ejaakɛ amɛkɛ Kristo nyɛmimɛi lɛ yeee yɛ mlihilɛ naa yɛ shikpɔŋ lɛ nɔ.\nYesu hã bɔfoi lɛ na akɛ kojomɔ nɛɛ ni baaba wɔsɛɛ lɛ ji naanɔ kojomɔ, ni tsɔɔ akɛ abaakpãtã mɛi komɛi ahiɛ kɛya naanɔ ni abaahã mɛi komɛi hu naanɔ wala. Yesu kɛɛ bɔfoi lɛ akɛ: “Kɛkɛ lɛ, [Maŋtsɛ lɛ baakɛɛ] akɛ: ‘Lɛɛlɛŋ, miikɛɛ nyɛ akɛ, gbii abɔ ni nyɛfeee nyɛhãaa minyɛmimɛi nɛɛ ateŋ mɛi bibii fe fɛɛ lɛ ateŋ mɔ kome lɛ, mi nɔŋŋ nyɛfeee nyɛhãaa lɛ.’ Mɛnɛɛmɛi lɛ, amɛbaaya naanɔ hiɛkpatamɔ mli, shi jalɔi lɛ amɛbaaya naanɔ wala mli.”​—Mateo 25:45, 46.\nNibii babaoo yɛ hetoo ni Yesu kɛhã ebɔfoi lɛ mli ni esɛɛnyiɛlɔi lɛ baanyɛ ajwɛŋ nɔ koni no aye abua amɛ ni amɛpɛi amɛsusumɔi kɛ amɛnifeemɔi amli.\nYɛ Yesu nɔkwɛmɔnɔ ni kɔɔ gwantɛŋi lɛ kɛ abotiai lɛ ahe lɛ mli lɛ, namɔ “Maŋtsɛ lɛ” damɔ shi kɛhã? Mɛɛ be nɔkwɛmɔnɔ nɛɛ baaba mli?\nMɛni hewɔ gwantɛŋi lɛ ahiɛ baaba nyam lɛ?\nMɛni hewɔ abaabu mɛi komɛi akɛ abotiai lɛ? Mɛni baaba gwantɛŋi lɛ kɛ abotiai lɛ anɔ?